# Zegama-Aizkorri

La Zegama-Aizkorri és una cursa de muntanya de distància marató que té sortida i arribada a la localitat de Zegama (Guipúscoa) i recorre gran part dels cims més destacats de les Muntanyes Basques des de l'any 2002. És considerada per molts la millor marató de muntanya del món gràcies a la bellesa natural de la zona i a la gran afluència de públic que la fan molt atractiva per als corredors.

## Història

Per tal de promoure un canvi d'aires a la petita localitat guipuscoana de Zegama, l'any 2002 neix la idea de la mà de Alberto Aierbe, amb la primera edició de la cursa prenent la sortida de Zegama el dia 2 de juny de 2002, amb un total de 226 atletes a la línia de sortida. Aquesta primera edició va vèncer-la, en categoria masculina, el basc Juan Martin Tolosa (4:14:23); i en categoria femenina, la també basca Rosa Lasagabaster (6:05:27).
A partir d'aquest moment, la popularitat de la cursa, considerada d'alta dificultat, creix de forma exponencial, fins al punt que l'organització es veu obligada a limitar el nombre de participants a 500, si bé el nombre de sol·licituds ronda els 7000. Tanmateix, la popularitat de la cursa no tan sols es deu a la bellesa natural de la zona, sinó que és causada per la gran quantitat de públic que es concentra al llarg de tot el recorregut, provocant d'aquesta manera un gran escalf a tots els participants. Així doncs, a partir de l'any 2015 neix la categoria de quilòmetre vertical, l'explosivitat de la qual (3000m +1015m) contrasta notablement amb la d'una marató de muntanya.
Les edicions de l'any 2020 i 2021 han estat cancel·lades per la pandèmia de la COVID-19. Tanmateix, la 19a edició es durà a terme l'any 2022.

## Recorregut

El recorregut, de caràcter circular, té inici i arribada a la localitat de Zegama (296 msnm). Just començar, el recorregut portarà els participants en una pujada pràcticament ininterrompuda al cim de l'Aratz (km 16.1 +1300, 1443 msnm). A partir d'aquest instant, el camí duu de baixada cap a l'ermita del Sancti Spiritu (km 19.6) per, a continuació, prendre una de les pujades més espectaculars a causa de l'acumulació de públic: l'ascens a l'Aizkorri (km 21.5 +1950, 1528 msnm). A partir d'aquest punt, es cresteja fins al punt més elevat de la ruta, el cim de l'Aitxuri (km 23, 1551 msnm). A continuació, el circuit baixa cap als prats d'Urbia en una zona de terreny ondulat fins a Urbia (km 28.50), on es fa la darrera pujada dura del recorregut fins a Andraitz (km 29.4 +2500, 1433 msnm), a partir del qual comença la baixada final fins a Zegama, on acabarà el recorregut.

## Palmarès

| Any | Guanyador | Temps | Guanyadora | Temps |
| 2002 | Juan Martin Tolosa | 4:14:23 | Rosa Lasagabaster | 6:05:27 |
| 2003 | Fernando García | 4:08:44 | Esther Hernández | 5:08:52 |
| 2004 | Mario Poletti | 4:06:46 | Anna Serra | 5:27:51 |
| 2005 | Rob Jebb | 3:54:18 | Corinne Favre | 5:03:57 |
| 2006 | Ricardo Mejía | 4:03:41 | Angela Mudge | 4:43:04 |
| 2007 | Kilian Jornet | 3:56:59 | Corinne Favre (2) | 4:50:01 |
| 2008 | Kilian Jornet (2) | 3:59:33 | Corinne Favre (3) | 5:00:46 |
| 2009 | Ricky Lightfoot | 4:03:12 | Emanuela Brizio | 4:38:19 |
| 2010 | Kilian Jornet (3) | 3:56:30 | Emanuela Brizio (2) | 4:47:51 |
| 2011 | Kilian Jornet (4) | 3:56:30 | Oihana Kortazar | 4:42:50 |
| 2012 | Kilian Jornet (5) | 3:56:04 | Oihana Kortazar (2) | 4:52:50 |
| 2013 | Kilian Jornet (6) | 3:54:38 | Emelie Forsberg | 4:48:12 |
| 2014 | Kilian Jornet (7) | 3:48:14 | Stevie Kremer | 4:46:43 |
| 2015 | Tadei Pivk | 3:51:11 | Azahara García de los Salmones | 4:41:23 |
| 2016 | Kilian Jornet (8) | 3:50:03 | Yngvild Kaspersen | 4:50:58 |
| 2017 | Stian Angermund | 3:45:08 | Maite Maiora | 4:34:27 |
| 2018 | Rémi Bonnet | 3:53:27 | Ida Nilsson | 4:38:39 |
| 2019 | Kilian Jornet (9) | 3:52:48 | Eli Anne Dvergsdal | 4:36:06 |
| 2020 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 |
| 2021 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 |
En negreta el temps rècord, i (x) indica el nombre de vegades que l'ha guanyat.

### Quilòmetre vertical

| Any | Guanyador | Temps | Guanyadora | Temps |
| 2015 | Josep Viñas | 34:27 | Laura Orgué | 40:23 |
| 2016 | Iban Murua Rodrigo | 36:43 | Maite Maiora | 45:43 |
| 2017 | Stian Angermund | 34:55 | Laura Orgué (2) | 41:40 |
| 2018 | Rémi Bonnet | 31:24 | Devalle Christen | 37:26 |
| 2019 | Oriol Cardona | 36:12 | Ainhoa Sanz | 42:20 |
| 2020 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 |
| 2021 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 | No disputada per la pandèmia de la COVID-19 |

## Referències

* 1 2 Zegama Aizkorri 2019 - Carreras Populares | Runnea
* ↑ Zegama-Aizkorri Kilómetro Vertical
* ↑ Anulada la edición del 2021 de la Zegama-Aizkorri. Diari Sport